title: 2011/559/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi

text:
               27.9.2011

               RO

               Jurnalul Oficial al Uniunii Europene

               L 250/93

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi
   (2011/559/UE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0215/2010] (2),
   având în vedere raportul anual al Curții de Conturi către autoritatea care acordă descărcarea de gestiune privind auditurile interne desfășurate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0138/2011),

               1.

               acordă secretarului general al Curții de Conturi descărcarea de gestiune pentru execuția bugetului Curții de Conturi aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/94

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0215/2010] (2),
   având în vedere raportul anual al Curții de Conturi către autoritatea care acordă descărcarea de gestiune privind auditurile interne desfășurate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0138/2011),

               1.

               constată că, în 2009, Curtea de Justiție a dispus de credite de angajament în valoare totală de 188 000 000 EUR (2008: 133 000 000 EUR; 2007: 122 000 000 EUR), cu o rată de utilizare de 92,19 %, mai mică decât rata medie a celorlalte instituții (97,69 %);

               2.

               reamintește că, în ceea ce privește exercițiul financiar 2009, conturile Curții de Conturi au fost auditate de o firmă externă, PricewaterhouseCoopers (la fel ca în 2007 și 2008), care a ajuns la următoarele concluzii:

                           (a)

                           în ceea ce privește acuratețea conturilor aferente exercițiului financiar 2009: „în opinia noastră, situațiile financiare prezentate oferă o imagine fidelă și reală a poziției financiare a Curții de Conturi Europene la 31 decembrie 2009, precum și a performanței financiare a acesteia și a fluxurilor de numerar pentru exercițiul încheiat la această dată, în conformitate cu Regulamentul (CE, Euratom) nr. 1605/2002 al Consiliului din 25 iunie 2002, cu Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a respectivului regulament al Consiliului și cu normele contabile ale Curții de Conturi Europene”; precum și

                           (b)

                           în ceea ce privește utilizarea resurselor financiare alocate Curții și caracterul adecvat al procedurilor de control în vigoare în cursul exercițiului financiar 2009: „nu am sesizat nimic care să ne determine să credem că, sub toate aspectele semnificative și potrivit criteriilor descrise anterior: (a) resursele alocate Curții nu au fost utilizate în scopurile pentru care au fost destinate; (b) procedurile de control instituite nu oferă garanțiile necesare pentru conformitatea operațiunilor financiare cu normele și reglementările în vigoare”;

               3.

               salută strategia de audit a Curții de Conturi pentru perioada 2009-2012 și sprijină obiectivele prioritare ale acesteia (maximizarea impactului general al auditurilor realizate și creșterea eficienței prin utilizarea optimă a resurselor); dorește ca pe viitor Curtea de Conturi să raporteze cu privire la măsurile de aplicare a acestei strategii de audit și să demonstreze progresul în această direcție prin folosirea indicatorilor-cheie de performanță (ICP), în special odată cu introducerea ICP 1-4 în 2010; salută îndeosebi intenția de a publica rapoarte ulterioare cu privire la rapoartele speciale pentru a îmbunătăți astfel impactul acestora;

               4.

               salută îmbunătățirile ICP 5, 6 și 7, realizate din 2008 până în 2009, și remarcă cu satisfacție că, în ceea ce privește ICP 8 și 9, Curtea de Conturi și-a atins obiectivele; remarcă faptul că nu a fost atins obiectivul în ceea ce privește ICP 10 de către Curtea de Conturi, în 2009 numărul de zile de formare scăzând de la 10 la 9 față de 2008, iar numărul de zile alocate de auditori formării profesionale (cu excepția cursurilor de limbi străine) scăzând de la 7 la 4, nerespectându-se astfel orientările Federației Internaționale a Contabililor (40 de ore/5 zile);

               5.

               remarcă creșterea considerabilă a numărului de rapoarte emise de Curtea de Conturi, în special creșterea numărului de rapoarte speciale (de la 12 la 18) și de rapoarte anuale specifice (de la 29 la 37), deși numărul de avize a scăzut; se așteaptă ca auditurile de performanță care stau la baza rapoartelor speciale ale Curții de Conturi să contribuie la misiunea sa fundamentală de auditare a finanțelor Uniunii;

               6.

               își exprimă îngrijorarea față de reducerea cantității de informații detaliate din rapoartele anuale specifice ale Curții de Conturi cu privire la agenții; încurajează Curtea de Conturi să includă informații mai detaliate în rapoartele sale viitoare referitoare la agenții, în special în ceea ce privește concluziile din rapoartele auditorilor interni;

               7.

               salută faptul că, în cursul pregătirii raportului anual referitor la exercițiul financiar 2009, Curtea de Conturi a realizat o evaluare detaliată a sistemelor de supraveghere și de control ale Curții de Justiție, ale Ombudsmanului European și ale Autorității Europene pentru Protecția Datelor, iar în cursul evaluării a fost analizat un eșantion suplimentar de tranzacții care implică plăți legate de resursele umane și alte cheltuieli administrative;

               8.

               încurajează Curtea de Conturi să continue și să extindă această practică, în special să aibă în vedere realizarea unei evaluări detaliate a sistemelor de supraveghere și de control ale Consiliului; încurajează, de asemenea, Curtea de Conturi să aibă în vedere posibilitatea de a folosi modalități noi și inovatoare de realizare a auditurilor, inclusiv noile produse menționate în strategia de audit pentru 2009-2012, și, astfel, să exploreze posibilitățile de a continua ameliorarea rezultatelor și a eficacității auditurilor;

               9.

               consideră că cooperarea dintre Curtea de Conturi și Parlamentul European ar putea fi îmbunătățită în continuare prin eficientizarea abordărilor și metodelor de lucru, crescând astfel sinergiile dintre cele două instituții; salută în acest sens măsurile luate de Curtea de Conturi de a reforma și de a-și îmbunătăți în permanență rolul, în conformitate cu solicitarea Parlamentului European ca evaluările și auditurile acesteia să aibă un impact mai larg și mai profund, ca datele cuprinse să fie mai concrete și mai utile, iar sistemele și procedurile sale mai fiabile; așteaptă cu interes evaluarea de monitorizare inter pares pe care Curtea intenționează să o lanseze în 2011 (la trei ani după evaluarea inter pares pozitivă din 2008); anunță, în acest sens, că intenționează să elaboreze un raport din proprie inițiativă referitor la posibile îmbunătățiri ce ar putea fi propuse Curții de Conturi, fiind pe deplin asigurat de disponibilitatea pentru deplina cooperare a acesteia;

               10.

               constată faptul că în 2009 Curtea de Conturi a recrutat 112 angajați (69 de funcționari, 14 angajați temporari și 29 de agenți contractuali) și că, per ansamblu, numărul de posturi vacante la sfârșitului anului 2009 (49) a fost redus considerabil față de sfârșitului anului 2008 (68); salută reducerea termenelor din cadrului procesului de recrutare de la Curtea de Conturi;

               11.

               salută îmbunătățirea constantă a proporției dintre bărbați și femei în cadrul personalului Curții de Conturi, în special reducerea disproporției la nivelul asistenților, precum și de la nivelul șefilor de unitate și al directorilor;

               12.

               constată că raportul pentru 2009 al auditorului intern al Curții de Conturi a fost predominant pozitiv; salută în acest context faptul că cele mai multe recomandări formulate de auditorul intern au fost acceptate și integrate în planuri de acțiune corective;

               13.

               salută actuala cooperare interinstituțională fructuoasă cu Școala Administrativă Europeană (EAS) și cu Curtea de Justiție a Uniunii Europene în ceea ce privește formarea profesională;

               14.

               ia act de revizuirea Regulamentului de procedură al Curții de Conturi, care a avut loc în anul 2010, și invită Curtea de Conturi să prezinte o evaluare a efectului respectivelor schimbări în raportul său anual de activitate;

               15.

               reamintește, în legătură cu declarațiile de interese financiare ale membrilor, că, în conformitate cu Codul de conduită al Curții de Conturi, membrii acesteia prezintă o declarație privind interesele lor financiare președintelui Curții, care garantează păstrarea acestor declarații în condiții de confidențialitate și că acestea nu se publică; își reafirmă poziția conform căreia, din motive de transparență, declarațiile de interese financiare ale membrilor tuturor instituțiilor Uniunii ar trebui să fie accesibile pe internet în cadrul unui registru public și invită Curtea de Conturi să ia măsurile necesare în această privință și să-și adapteze și să-și întemeieze normele privind „interesele financiare” pe noul proiect de Cod de conduită al membrilor Comisiei, după caz;

               16.

               reamintește că independența, integritatea, imparțialitatea, excelența și profesionalismul sunt valori de bază ale Curții de Conturi și că știrile care au apărut în mass-media merită un proces de reflecție; reamintește de asemenea că, în timpul prezentării raportului privind evaluarea inter pares, președintele Curții de Conturi a anunțat că, în termen de trei ani, va fi efectuată o evaluare de monitorizare inter pares; invită Curtea de Conturi să prezinte rezultatele acestei evaluări inter pares comisiei competente a Parlamentului pentru a confirma încă o dată aceste valori, în special obiectivitatea, imparțialitatea, profesionalismul și independența Curții de Conturi;

               17.

               felicită Curtea de Conturi pentru calitatea raportului său anual de activitate;

               18.

               constată că, spre deosebire de alți ani, misiunile în țările terțe nu au fost raportate pe fiecare țară în parte în 2009.

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.


title: 2012/55/Euratom: Decizia Comisiei din 2 martie 2011 privind încheierea Acordului de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice (Euratom) și Guvernul Australiei

text:
               1.2.2012

               RO

               Jurnalul Oficial al Uniunii Europene

               L 29/3

         DECIZIA COMISIEI
   din 2 martie 2011
   privind încheierea Acordului de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice (Euratom) și Guvernul Australiei
   (2012/55/Euratom)
   COMISIA EUROPEANĂ,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere aprobarea Consiliului,
   întrucât:
   Este necesar să se încheie Acordul de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Australiei,
   ADOPTĂ PREZENTA DECIZIE:
   Articolul 1
   Acordul de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Australiei se aprobă în numele Comunității Europene a Energiei Atomice. Textul acordului este atașat prezentei decizii.
   Articolul 2
   Președintele Comisiei sau membrul Comisiei responsabil cu energia este autorizat să semneze acordul respectiv și să realizeze toate etapele necesare pentru intrarea în vigoare a prezentului acord, care urmează a fi încheiat în numele Comunității Europene a Energiei Atomice.

      Adoptată la Bruxelles, 2 martie 2011.

            Pentru Comisie

         Günther OETTINGER

            Membru al Comisiei


title: 2007/803/CE: Decizia Comisiei din 6 decembrie 2007 de modificare a Deciziilor 2005/731/CE și 2005/734/CE în ceea ce privește prelungirea perioadei de aplicare a acestora [notificată cu numărul C(2007) 5887] (Text cu relevanță pentru SEE)

text:
               8.12.2007

               RO

               Jurnalul Oficial al Uniunii Europene

               L 323/42

      DECIZIA COMISIEI

   din 6 decembrie 2007
   de modificare a Deciziilor 2005/731/CE și 2005/734/CE în ceea ce privește prelungirea perioadei de aplicare a acestora
   [notificată cu numărul C(2007) 5887]
   (Text cu relevanță pentru SEE)
   (2007/803/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
   întrucât:

               (1)

               Decizia 2005/731/CE a Comisiei din 17 octombrie 2005 de stabilire a unor dispoziții suplimentare privind supravegherea gripei aviare la păsările sălbatice (2) și Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de subtipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (3) expiră la 31 decembrie 2007.

               (2)

               Cu toate acestea, deoarece au fost semnalate recent focare de gripă aviară înalt patogenă de subtip H5N1 la păsări de curte și păsări sălbatice în Comunitate și astfel de focare continuă să apară în țări terțe, este oportun să se prelungească valabilitatea deciziilor respective.

               (3)

               Deciziile 2005/731/CE și 2005/734/CE ar trebui modificate corespunzător.

               (4)

               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DECIZIE:
   Articolul 1
   La articolul 4 din Decizia 2005/731/CE, data de „31 decembrie 2007” se înlocuiește cu data de „31 decembrie 2008”.
   Articolul 2
   La articolul 4 din Decizia 2005/734/CE, data de „31 decembrie 2007” se înlocuiește cu data de „31 decembrie 2008”.
   Articolul 3
   Prezenta decizie se adresează statelor membre.

      Adoptată la Bruxelles, 6 decembrie 2007.

            Pentru Comisie

         Markos KYPRIANOU

            Membru al Comisiei

      (1)  JO L 224, 18.8.1990, p. 29. Directivă modificată ultima dată prin Directiva 2002/33/CE a Parlamentului European și a Consiliului (JO L 315, 19.11.2002, p. 14).

      (2)  JO L 274, 20.10.2005, p. 93. Decizie modificată ultima dată prin Decizia 2007/105/CE (JO L 46, 16.2.2007, p. 54).

      (3)  JO L 274, 20.10.2005, p. 105. Decizie modificată ultima dată prin Decizia 2007/105/CE.


title: 2013/586/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/261

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2011
   (2013/586/UE)
   PARLAMENTUL EUROPEAN,

               —

               având în vedere conturile anuale finale ale Observatorului European pentru Droguri și Toxicomanie pentru exercițiul financiar 2011,

               —

               având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2011, însoțit de răspunsurile observatorului (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (4), în special articolul 15,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0071/2013),

               1.

               acordă directorului Observatorului European pentru Droguri și Toxicomanie descărcarea de gestiune pentru execuția bugetului observatorului aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie, împreună cu rezoluția Parlamentului, ca parte integrantă a acesteia, directorului Observatorului European pentru Droguri și Toxicomanie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 123.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 376, 27.12.2006, p. 1.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Observatorului European pentru Droguri și Toxicomanie pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2011, însoțit de răspunsurile observatorului (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (4), în special articolul 15,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0071/2013),

                  A.

                  întrucât Observatorul European pentru Droguri și Toxicomanie (denumit în continuare „observatorul”), cu sediul la Lisabona, a fost instituit prin Regulamentul (CEE) nr. 302/93 al Consiliului (6);

                  B.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale observatorului pentru exercițiul financiar 2011 și cu privire la legalitatea și regularitatea operațiunilor subiacente;

                  C.

                  întrucât, la 10 mai 2012, Parlamentul a acordat descărcarea de gestiune directorului observatorului pentru execuția bugetului observatorului aferent exercițiului financiar 2010 (7), iar în rezoluția sa care însoțea decizia de descărcare de gestiune Parlamentul, printre altele:

                              —

                              a solicitat observatorului să ia măsuri imediate pentru a crește rata de execuție a creditelor de plată în viitor și să informeze autoritatea care acordă descărcarea de gestiune cu privire la progresele realizate;

                              —

                              a solicitat observatorului să își consolideze gestiunea financiară; a recunoscut faptul că aspectele legate de droguri ar trebui să fie reprezentate în mod adecvat în cadrul financiar multianual (2014-2020);

                              —

                              a îndemnat observatorul să pună în aplicare, fără întârziere, cinci recomandări „foarte importante” ale Serviciului de Audit Intern (IAS) și să informeze autoritatea care acordă descărcarea de gestiune cu privire la progresele înregistrate;

                  D.

                  întrucât bugetul general al observatorului pentru exercițiul financiar 2011 s-a ridicat la 16 274 205,07 EUR față de 15 900 323 EUR în 2010, ceea ce reprezintă o majorare cu 2,35 %;

                  E.

                  întrucât contribuția Uniunii la bugetul observatorului pentru 2011 a fost de 15 400 000 EUR;

                  F.

                  întrucât în 2011 observatorul a înregistrat o pierdere de – 203 404,85 EUR,

         Gestiunea bugetară și financiară

                  1.

                  constată din Raportul anual de activitate (RAA) că gestiunea financiară și bugetară a observatorului a permis o rată de execuție de aproape 100 % a creditelor de angajament și de plată după cum urmează:

                              —

                              titlul 1: 99,92 % din angajamente și 99,40 % din plăți;

                              —

                              titlul 2: 99,49 % din angajamente și 90,08 % din plăți; și

                              —

                              titlul 3: 97,18 % din angajamente și din 99,86 % plăți;

                  2.

                  constată din conturile anuale finale că observatorul are următoarele venituri la bugetul său:

                              —

                              15 400 000 EUR din subvenția acordată observatorului de către Comisie;

                              —

                              379 934,67 EUR contribuția Norvegiei ca membru al observatorului;

                              —

                              400 000 EUR venituri alocate de la Instrumentul de asistență pentru preaderare 3;

                  3.

                  constată din RAA că în 2011 a avut loc o evaluare a proceselor de achiziții și de contractare; ia act de declarația observatorului privind măsurile luate în urma evaluării, respectiv: (i) raționalizarea procedurilor de achiziții publice și reducerea numărului procedurilor negociate; (ii) aplicarea de măsuri specifice pentru a asigura corecta executare a contractelor; și (iii) devansarea procedurilor de licitație față de 2010;

                  4.

                  ia act de comentariile Curții de Conturi privind costurile suportate de observator, de aproximativ 275 000 EUR, pentru spații de birouri neutilizate; ia act de răspunsul observatorului, potrivit căruia acesta „își continuă și își intensifică eforturile în acest domeniu”; solicită să fie informat în timp real cu privire la evoluțiile în domeniu; solicită rezolvarea urgentă a acestei probleme;

         Performanță

                  5.

                  constată din RAA că în 2011, ca parte din elaborarea unui sistem integrat pentru gestiune și întocmirea bugetului pe activități, observatorul a trecut la implementarea unui sistem de contabilitate analitică; constată, totodată, că observatorul și-a îmbunătățit capacitatea de ameliorare a sistemului de planificare și monitorizare, cu accent special pe elaborarea de indicatori de performanță, proces ce va continua în perioada de programare 2013-2015;

                  6.

                  ia act de inițierea de către Comisie, în 2011, a celei de-a treia evaluări externe a observatorului în conformitate cu articolul 23 din Regulamentul (CE) nr. 1920/2006, evaluare cu termen de finalizare în 2012; invită observatorul să informeze autoritatea care acordă descărcarea de gestiune cu privire la măsurile implementate ca urmare a recomandărilor incluse în respectiva evaluare externă;

         Reportarea creditelor

                  7.

                  se declară îngrijorat de faptul că Curtea de Conturi a detectat 51 de cazuri, a căror valoare totală se ridică la 90 053 de euro, în care creditele reportate în 2012 nu corespundeau unor angajamente juridice existente și ar fi trebuit să fie dezangajate și restituite Comisiei până la sfârșitul lui 2011; remarcă faptul că observatorul a demarat acest proces prea târziu și, ca urmare, din cauza restricțiilor impuse de sistemul informatic, fondurile în cauză urmau să fie blocate timp de un an și dezangajate și restituite abia la sfârșitul anului 2012; solicită observatorului să-și îmbunătățească planificarea pentru evitarea unor situații similare în viitor;

         Sediu

                  8.

                  ia act din raportul Curții de Conturi de faptul că, în prezent, observatorul suportă un cost anual de aproximativ 275 000 EUR pentru spații de birouri neutilizate, situate în fosta clădire a observatorului și în noul său sediu; solicită observatorului să-și continue eforturile, în cooperare cu Comisia și cu autoritățile naționale, de a identifica soluții optime pentru spațiile de birouri neutilizate și să informeze în consecință autoritatea care acordă descărcarea de gestiune;

         Politica de trezorerie

                  9.

                  se declară îngrijorat de constatările Curții de Conturi că observatorul nu a adoptat și nu a implementat încă o politică de trezorerie pentru a minimiza și pentru a repartiza riscul financiar, vizând în același timp obținerea unei rentabilități adecvate; ia act de răspunsurile observatorului, care anunță măsuri cu privire la toate aceste aspecte; solicită observatorului să ia toate măsurile care se impun fără întârziere și conform intențiilor anunțate și să informeze autoritatea care acordă descărcarea de gestiune cu privire la acțiunile întreprinse pentru a remedia această deficiență

                  10.

                  se declară îngrijorat de faptul că observatorul nu a adoptat încă o politică cuprinzătoare cu privire la excepții și la devieri de la procesele și de la procedurile stabilite; ia act de răspunsurile observatorului, care anunță măsuri cu privire la toate aceste aspecte; solicită observatorului să ia toate măsurile care se impun fără întârziere și conform intențiilor anunțate și să informeze autoritatea care acordă descărcarea de gestiune cu privire la acțiunile întreprinse pentru a remedia această deficiență

         Proceduri de recrutare

                  11.

                  constată, din raportul Curții de Conturi, că observatorul și-ar putea îmbunătăți procedurile de recrutare; invită observatorul să informeze autoritatea care acordă descărcarea de gestiune cu privire la măsurile luate pentru a îmbunătăți procedurile de recrutare; consideră că unele dispoziții din Statutul funcționarilor pot crea sarcini administrative considerabile; prin urmare, solicită Comisiei să permită introducerea unui anumit grad de simplificare în temeiul dispozițiilor articolului 110 din Statutul funcționarilor în ceea ce privește agențiile;

         Sistemul contabil

                  12.

                  constată, pe baza conturilor anuale, că observatorul a implementat o nouă structură pentru venituri creată în sistemul contabil pe bază de angajamente (ABAC), pentru simplificarea și gestionarea mai bună a ordinelor de recuperare;

                  13.

                  remarcă, de asemenea, că observatorul și-a revizuit sistemul de gestiune pe activități și a definit un sistem contabil bazat pe costuri; constată mai ales că aplicațiile pertinente ABAC și SAP CO au fost configurate în mod corespunzător;

         Audit intern

                  14.

                  constată că, în 2011, IAS a efectuat un audit de conformitate privind Raportul anual de activitate și consolidarea asigurărilor; constată că, pe baza rezultatelor auditului menționat mai sus, IAS a formulat opt recomandări, dintre care două au fost apreciate ca „foarte importante” și șase ca „importante”; solicită observatorului să dea curs recomandărilor din 2011 ale IAS, precum și celor din audituri anterioare ale acestuia care rămân în continuare nerezolvate și să informeze autoritatea care acordă descărcarea de gestiune cu privire la măsurile luate;

                  15.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (8) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 123.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 376, 27.12.2006, p. 1.

         (5)  JO L 357, 31.12.2002, p. 72.

         (6)  JO L 36, 12.2.1993, p. 1.

         (7)  JO L 286, 17.10.2012, p. 206.

         (8)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: Decizia (PESC) 2015/2309 a Consiliului din 10 decembrie 2015 privind promovarea controlului eficace al exporturilor de arme

text:
               11.12.2015

               RO

               Jurnalul Oficial al Uniunii Europene

               L 326/56

         DECIZIA (PESC) 2015/2309 A CONSILIULUI
   din 10 decembrie 2015
   privind promovarea controlului eficace al exporturilor de arme
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Strategia europeană de securitate adoptată de șefii de stat și de guvern la 12 decembrie 2003 subliniază cinci provocări fundamentale cu care Uniunea se confruntă: terorismul, proliferarea armelor de distrugere în masă, conflictele regionale, eșecul statal și criminalitatea organizată. Consecințele circulației necontrolate a armelor convenționale se află în centrul a patru dintre aceste cinci provocări. Strategia respectivă subliniază importanța controlului exporturilor în limitarea proliferării armelor.

               (2)

               La 5 iunie 1998, Uniunea a adoptat Codul de conduită privind exporturile de arme, obligatoriu din punct de vedere politic, care stabilește criterii comune de reglementare a comerțului legal cu arme convenționale.

               (3)

               Strategia UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă, adoptată de Consiliul European din 15-16 decembrie 2005, prevede că Uniunea ar trebui să sprijine, la nivel regional și internațional, întărirea controalelor exporturilor și promovarea criteriilor Codului de conduită privind exporturile de arme, printre altele, prin acordarea de asistență țărilor din afara UE la elaborarea legislației interne în acest domeniu și prin promovarea măsurilor pentru îmbunătățirea transparenței.

               (4)

               Codul de conduită privind exporturile de arme a fost înlocuit la 8 decembrie 2008 de Poziția comună 2008/944/PESC a Consiliului (1), care are forță juridică obligatorie și care stabilește opt criterii în raport cu care se evaluează cererile privind exportul de arme convenționale. Aceasta include de asemenea un mecanism de notificare și consultare pentru refuzurile exporturilor de arme și măsuri în materie de transparență, precum publicarea în fiecare an a unui raport anual al UE privind exporturile de arme. O serie de țări din afara UE s-au aliniat la Poziția comună 2008/944/PESC.

               (5)

               Articolul 11 din Poziția comună 2008/944/PESC prevede că statele membre depun toate eforturile pentru a încuraja alte state care exportă tehnologie sau echipament militar să aplice criteriile din respectiva poziție comună.

               (6)

               Tratatul privind comerțul cu arme (TCA) a fost adoptat de Adunarea Generală a ONU la 2 aprilie 2013 și a intrat în vigoare la 24 decembrie 2014. TCA vizează consolidarea transparenței și a responsabilității în comerțul cu arme. Ca și Poziția comună 2008/944/PESC, TCA stabilește o serie de criterii de evaluare a riscurilor în raport cu care trebuie să fie evaluate exporturile de arme. Uniunea sprijină în mod concret punerea în aplicare și universalizarea efectivă a TCA prin intermediul programului său dedicat, adoptat în temeiul Deciziei 2013/768/PESC a Consiliului (2). Programul respectiv sprijină o serie de țări din afara UE, la cererea acestora, în ceea ce privește consolidarea sistemelor lor de control al transferurilor de arme în concordanță cu cerințele TCA.

               (7)

               În consecință, este important să se asigure complementaritatea dintre activitățile de informare și de asistență prevăzute de prezenta decizie și cele prevăzute în Decizia 2013/768/PESC. Albania, Bosnia și Herțegovina, fosta Republică iugoslavă a Macedoniei, Serbia, Muntenegru, Kosovo (3), Algeria, Egipt, Libia, Maroc, Tunisia, Armenia, Azerbaidjan, Belarus, Georgia, Republica Moldova, Ucraina, Benin, Burkina Faso, Capul Verde, Côte d'Ivoire, Gambia, Ghana, Guineea, Guineea-Bissau, Liberia, Mali, Niger, Senegal, Sierra Leone, Togo, Mauritania, Camerun, Ciad și China au fost identificate ca beneficiare în baza prezentei decizii. După caz, beneficiarele identificate de prezenta decizie, care nu au luat măsuri în vederea semnării și aderării la TCA, ar trebui să fie încurajate în acest sens prin intermediul activităților desfășurate în temeiul prezentei decizii. De asemenea, dacă este cazul, beneficiarele care au semnat TCA, dar încă nu l-au ratificat, ar trebui încurajate să îl ratifice. Dacă se pune în aplicare cu succes, prezenta decizie ar putea, în consecință, să reprezinte totodată o cale către asistența consolidată legată de TCA în temeiul Deciziei 2013/768/PESC.

               (8)

               Activități ale Uniunii de promovare a controlului eficace și transparent al exporturilor de arme au fost desfășurate începând cu 2008 în temeiul Acțiunii comune 2008/230/PESC a Consiliului (4) și al Deciziilor 2009/1012/PESC (5) și 2012/711/PESC (6) ale Consiliului. Activitățile respective au sprijinit în special continuarea cooperării regionale, sporirea transparenței și creșterea gradului de responsabilitate, în concordanță cu principiile Poziției comune 2008/944/PESC și cu criteriile de evaluare a riscurilor prevăzute în aceasta. Activitățile în cauză s-au referit, în mod tradițional, la țări terțe din vecinătatea estică și sudică a Uniunii.

               (9)

               În ultimii ani, Uniunea a furnizat de asemenea asistență pentru îmbunătățirea controalelor exporturilor de produse cu dublă utilizare în țările din afara UE, în cadrul proiectelor întreprinse prin intermediul instrumentelor financiare ale Uniunii, altele decât bugetul politicii externe și de securitate comună (PESC). Aceste eforturi au fost continuate în cadrul inițiativei privind centrele de excelență. Ar trebui asigurată coordonarea cu acele activități relevante pentru controlul exporturilor de produse cu dublă utilizare.

               (10)

               Consiliul a încredințat Oficiului Federal german pentru Economie și Controlul Exporturilor (denumit în continuare „BAFA”) punerea în aplicare din punct de vedere tehnic a Deciziilor 2009/1012/PESC și 2012/711/PESC. Acesta a încheiat cu succes organizarea tuturor activităților prevăzute în deciziile menționate. BAFA este totodată agenția de punere în aplicare a proiectelor de susținere a punerii în aplicare efective a Tratatului privind comerțul cu arme în temeiul Deciziei 2013/768/PESC. În acest context, selectarea BAFA drept agenție de punere în aplicare a activităților Uniunii din prezenta decizie este justificată de experiența sa dovedită, calificările și expertiza necesară referitoare la întreaga gamă de activități relevante ale Uniunii privind controlul exporturilor de arme. Selectarea BAFA va facilita identificarea sinergiilor dintre programul de promovare a TCA și activitățile din prezenta decizie,

         ADOPTĂ PREZENTA DECIZIE:
   Articolul 1
   (1)   În scopul promovării păcii și securității și în conformitate cu Strategia europeană de securitate, Uniunea urmărește atingerea următoarelor obiective:

               (a)

               promovarea unor controale eficace ale exporturilor de arme în rândul țărilor din afara UE, în conformitate cu principiile stabilite în Poziția comună 2008/944/PESC și în Tratatul privind comerțul cu arme, urmărind, după caz, complementaritatea și sinergiile cu proiectele de asistență ale Uniunii în domeniul controlului exporturilor de produse cu dublă utilizare;

               (b)

               sprijinirea eforturilor țărilor din afara UE la nivel intern și regional de a face mai responsabil și mai transparent comerțul cu arme convenționale.

         (2)   Uniunea urmărește atingerea obiectivelor menționate la alineatul (1) prin intermediul următoarelor activități de proiect:

               (a)

               continuarea promovării, în rândul țărilor din afara UE, a criteriilor și principiilor prevăzute în Poziția comună 2008/944/PESC și în Tratatul privind comerțul cu arme, pe baza realizărilor obținute prin intermediul punerii în aplicare a Deciziilor 2012/711/PESC și 2009/1012/PESC și a Acțiunii comune 2008/230/PESC;

               (b)

               furnizarea de asistență pentru țări din afara UE în elaborarea, actualizarea și punerea în aplicare, după caz, a măsurilor legislative și administrative relevante care vizează instituirea unui sistem eficace de control al exporturilor de arme convenționale;

               (c)

               furnizarea de asistență pentru beneficiare în formarea ofițerilor însărcinați cu eliberarea licențelor și cu aplicarea legii, în vederea asigurării punerii în aplicare și a executării adecvate a controalelor exporturilor de arme;

               (d)

               promovarea transparenței și a responsabilității în comerțul internațional cu arme, inclusiv prin sprijinirea măsurilor naționale și regionale care promovează transparența și evaluarea corespunzătoare în exporturile de arme convenționale;

               (e)

               încurajarea respectivelor beneficiare care nu au luat măsuri în vederea semnării și aderării la TCA să adere la acesta și încurajarea semnatarilor să îl ratifice;

               (f)

               promovarea continuării evaluării riscului de deturnare a armelor și a reducerii acestuia, atât din perspectiva importului, cât și din perspectiva exportului.

         O descriere detaliată a activităților de proiect menționate în prezentul alineat figurează în anexă.
   Articolul 2
   (1)   Înaltului Reprezentant al Uniunii pentru politica externă și de securitate (denumit în continuare „Înaltul Reprezentant”) îi revine responsabilitatea punerii în aplicare a prezentei decizii.
   (2)   Punerea în aplicare din punct de vedere tehnic a activităților de proiect menționate la articolul 1 alineatul (2) se realizează de către BAFA.
   (3)   BAFA își îndeplinește sarcinile sub responsabilitatea Înaltului Reprezentant. În acest scop, Înaltul Reprezentant încheie acordurile necesare cu BAFA.
   Articolul 3
   (1)   Valoarea de referință financiară pentru punerea în aplicare a activităților de proiect menționate la articolul 1 alineatul (2) este de 999 000 EUR.
   (2)   Cheltuielile finanțate din valoarea de referință financiară prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
   (3)   Comisia supraveghează gestionarea corectă a valorii de referință financiară menționate la alineatul (1). În acest scop, aceasta încheie un acord de finanțare cu BAFA. Acordul respectiv stipulează că BAFA trebuie să asigure vizibilitatea contribuției Uniunii, corespunzător dimensiunii acesteia.
   (4)   Comisia depune eforturi în vederea încheierii acordului de finanțare menționat la alineatul (3) cât mai curând posibil după intrarea în vigoare a prezentei decizii. Aceasta informează Consiliul cu privire la eventuale dificultăți întâmpinate și la data încheierii acordului de finanțare.
   Articolul 4
   Înaltul Reprezentant raportează Consiliului cu privire la punerea în aplicare a prezentei decizii pe baza rapoartelor periodice pregătite de BAFA. Aceste rapoarte stau la baza evaluării efectuate de Consiliu. Comisia raportează cu privire la aspectele financiare ale punerii în aplicare a activităților de proiect menționate la articolul 1 alineatul (2).
   Articolul 5
   Prezenta decizie intră în vigoare la data adoptării.
   Expiră la 30 de luni de la data încheierii acordului de finanțare menționat la articolul 3 alineatul (3) sau la șase luni de la data adoptării sale, în cazul în care până atunci nu se încheie niciun acord de finanțare.

      Adoptată la Bruxelles, 10 decembrie 2015.

            Pentru Consiliu

            Președintele

         F. BAUSCH

      (1)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).

      (2)  Decizia 2013/768/PESC a Consiliului din 16 decembrie 2013 privind activitățile UE de susținere a punerii în aplicare a Tratatului privind comerțul cu arme, în cadrul Strategiei europene de securitate (JO L 341, 18.12.2013, p. 56).

      (3)  Această denumire nu aduce atingere pozițiilor privind statutul și este conformă cu RCSONU 1244, precum și cu Avizul CIJ privind Declarația de independență a Kosovo.

      (4)  Acțiunea comună 2008/230/PESC a Consiliului din 17 martie 2008 privind sprijinirea activităților UE pentru promovarea în rândul țărilor terțe a controlului exporturilor de arme și a principiilor și criteriilor Codului de conduită al Uniunii Europene privind exporturile de arme (JO L 75, 18.3.2008, p. 81).

      (5)  Decizia 2009/1012/PESC a Consiliului din 22 decembrie 2009 privind sprijinirea activităților UE pentru promovarea în rândul țărilor terțe a controlului exporturilor de arme și a principiilor și criteriilor prevăzute în Poziția comună 2008/944/PESC (JO L 348, 29.12.2009, p. 16).

      (6)  Decizia 2012/711/PESC a Consiliului din 19 noiembrie 2012 privind sprijinirea activităților Uniunii pentru promovarea în rândul țărilor terțe a controlului exporturilor de arme și a principiilor și criteriilor prevăzute în Poziția comună 2008/944/PESC (JO L 321, 20.11.2012, p. 62).

      ANEXĂ

         ACTIVITĂȚILE DE PROIECT MENȚIONATE LA ARTICOLUL 1 ALINEATUL (2)

      1.   OBIECTIVE
      Obiectivele prezentei decizii constau în promovarea unor controale îmbunătățite ale transferurilor de arme și în sprijinirea eforturilor la nivel intern și regional pentru a face mai responsabil și mai transparent comerțul internațional cu arme convenționale. După caz, acestea ar trebui să includă promovarea principiilor și criteriilor stabilite în Poziția comună 2008/944/PESC și în Tratatul privind comerțul cu arme. Aceste obiective ar trebui urmărite pentru a căuta, după caz, complementaritatea și sinergiile adecvate cu proiectele de asistență ale Uniunii în domeniul controlului exporturilor de produse cu dublă utilizare.
      În vederea realizării obiectivelor menționate anterior, Uniunea ar trebui să promoveze în continuare standardele Poziției comune 2008/944/PESC, valorificând realizările obținute prin intermediul punerii în aplicare a Deciziilor 2012/711/PESC, 2009/1012/PESC și a Acțiunii comune 2008/230/PESC. În acest scop, ar trebui să se ofere asistență beneficiarelor în elaborarea, actualizarea și punerea în aplicare, după caz, a măsurilor administrative și legislative relevante de sprijinire a unui sistem eficace de control al transferurilor de arme convenționale. De asemenea, ar trebui oferit sprijin în ceea ce privește evaluarea și atenuarea riscului de deturnare a armelor.
      Ar trebui de asemenea să se acorde sprijin pentru formarea ofițerilor însărcinați cu eliberarea licențelor și cu aplicarea legii responsabili cu punerea în aplicare și cu executarea controlului transferurilor de arme, precum și pentru măsurile naționale și regionale care promovează transparența și evaluarea corespunzătoare a exporturilor de arme convenționale. În plus, ar trebui promovate contactele cu sectorul privat și conformarea cu dispozițiile legale și administrative naționale relevante care reglementează transferul de arme.
      2.   SELECTAREA AGENȚIEI DE PUNERE ÎN APLICARE
      Punerea în aplicare a prezentei decizii este încredințată BAFA. BAFA se va asocia, după caz, cu agenții pentru controlul exporturilor ale statelor membre, cu organizații regionale și internaționale relevante, cu grupuri de reflecție, cu institute de cercetare și cu ONG-uri.
      BAFA are experiență de top în ceea ce privește furnizarea de asistență privind controlul exporturilor și activitățile de informare. A acumulat această experiență în toate domeniile relevante ale controlului exporturilor strategice, abordând domeniile produselor cu dublă utilizare și legate de CBRN, precum și domeniul armelor. Prin intermediul acestor programe și activități, BAFA a ajuns la un grad de cunoaștere aprofundată a sistemelor de control al exporturilor din majoritatea beneficiarelor care fac obiectul prezentei decizii.
      În ceea ce privește asistența și activitățile de informare privind controlul exporturilor de arme, BAFA a finalizat cu succes punerea în aplicare a Deciziilor 2009/1012/PESC și 2012/711/PESC. De asemenea, BAFA este responsabilă de punerea în aplicare din punct de vedere tehnic a programului de susținere a punerii în aplicare a TCA instituit prin Decizia 2013/768/PESC.
      Efectul global este faptul că BAFA se află într-o poziție unică pentru a identifica punctele forte și punctele slabe ale sistemelor de control al exporturilor ale beneficiarelor activităților prevăzute prin prezenta decizie. Prin urmare, BAFA este indubitabil în măsură să faciliteze sinergiile dintre diferitele programe de informare și de asistență privind controlul exporturilor de arme și să evite suprapuneri inutile.
      3.   COORDONAREA CU ALTE PROIECTE DE ASISTENȚĂ ALE UNIUNII ÎN DOMENIUL CONTROLULUI EXPORTURILOR
      Pe baza experienței dobândite din activități de informare anterioare ale Uniunii în domeniul controlului exporturilor referitoare atât la produsele cu dublă utilizare, cât și la armele convenționale, ar trebui urmărite sinergia și complementaritatea. În acest scop, activitățile menționate la punctele 4.2.1-4.2.3 ar trebui desfășurate, după caz, în coroborare cu alte activități privind controlul exporturilor de produse cu dublă utilizare, finanțate prin intermediul instrumentelor financiare ale Uniunii, altele decât bugetul PESC. Ar trebui explorate în special evenimentele succesive (back-to-back). Acest lucru ar trebui realizat cu deplina respectare a limitărilor juridice și financiare prevăzute pentru utilizarea instrumentelor financiare relevante ale Uniunii.
      4.   DESCRIEREA ACTIVITĂȚILOR DE PROIECT
      4.1.   Obiectivele proiectului

      Principalul obiectiv este furnizarea de asistență tehnică unui număr de beneficiare care și-au demonstrat dorința de a dezvolta standarde și practici proprii în domeniul controlului exporturilor de arme. În acest sens, activitățile care vor fi desfășurate vor ține cont de statutul beneficiarelor, în special în ceea ce privește:

                  —

                  posibila aderare sau cererea de aderare la regimurile internaționale de control al exporturilor referitoare la transferul de arme convenționale și de produse și de tehnologii cu dublă utilizare;

                  —

                  candidaturile la aderarea la Uniune și dacă beneficiarele sunt candidate oficiale sau potențiale;

                  —

                  poziția față de TCA.

            În cazul în care beneficiarele sunt doar semnatare ale TCA, activitățile ar trebui – pe cât posibil – să aibă ca scop identificarea cât mai corectă a obstacolelor în calea ratificării, în special atunci când respectivele obstacole sunt de natură tehnică și se referă la discrepanțe sau la necesități privind capacitățile de punere în aplicare. După caz, ar trebui promovată posibila susținere din partea Uniunii în temeiul Deciziei 2013/768/PESC. În cazul în care beneficiarele nu au luat măsuri în vederea semnării și aderării la TCA, activitățile ar trebui să promoveze aderarea la TCA, eventual cu sprijinul altor beneficiare care au ratificat TCA.
      Un alt obiectiv complementar este de a sensibiliza o serie de beneficiare în ceea ce privește evaluarea riscurilor de deturnare a armelor și atenuarea deturnării armelor, atât din perspectiva exportului, cât și din perspectiva importului. Activitățile determinate de acest obiectiv complementar vor facilita cu precădere corelarea controlului transferurilor de arme cu alte proiecte care vizează prevenirea deturnării armelor, precum activitățile de securitate fizică și de gestionare a stocurilor (PSSM) și activitățile de sprijinire a trasabilității armelor și munițiilor.
      4.2.   Descrierea proiectului

      4.2.1.   Ateliere regionale

      Proiectul va consta în maximum șase ateliere cu o durată de două zile, oferind formare în sectoare relevante ale controlului exporturilor de arme convenționale.
      Participanții la atelier (maximum 30) ar include funcționari guvernamentali și funcționari însărcinați cu eliberarea licențelor și cu aplicarea legii din cadrul beneficiarelor vizate. Pot fi invitați, de asemenea, reprezentanți din partea parlamentelor naționale și reprezentanți ai industriei și ai societății civile, după caz.
      Formarea va fi asigurată de experți din cadrul administrațiilor naționale ale statelor membre, inclusiv de foști funcționari, reprezentanți ai țărilor care s-au aliniat la Poziția comună 2008/944/PESC, reprezentanți ai sectorului privat și ai societății civile.
      Atelierele pot avea loc într-o locație care urmează să fie stabilită de Înaltul Reprezentant în consultare cu Grupul de lucru pentru exportul de arme convenționale (COARM) al Consiliului.
      Atelierele regionale se vor organiza pentru următoarele:

                  (a)

                  până la două ateliere pentru Europa de Sud-Est;

                  (b)

                  până la două ateliere pentru țările din Europa de Est și din regiunea Caucazului din cadrul politicii europene de vecinătate;

                  (c)

                  până la două ateliere pentru țările mediteraneene ale Africii de Nord din cadrul politicii europene de vecinătate.

            Este posibil ca această repartizare regională de două ateliere per regiune să nu fie realizată dacă circumstanțele nu sunt propice, de exemplu, dacă numărul de participanți este neașteptat de mic, dacă nu există o ofertă serioasă de găzduire a atelierelor din partea niciunei beneficiare din regiune sau dacă există o duplicare cu alte activități din partea altor furnizori de informații. Într-un astfel de caz în care nu se pot desfășura atelierele într-una sau două regiuni, numărul atelierelor în cealaltă (celelalte) regiune (regiuni) ar putea fi sporit, ținând cont de plafonul global de șase ateliere.
      4.2.2.   Vizite de studiu

      Proiectul va consta într-un număr de maximum șase vizite de studiu de câte două zile la autoritățile relevante din statele membre, la care participă funcționari guvernamentali și funcționari însărcinați cu eliberarea licențelor și aplicarea legii. Vizitele de studiu ar trebui să acopere cel puțin trei beneficiare și să includă cel puțin o beneficiară care nu a ratificat TCA.
      4.2.3.   Asistența individuală pentru beneficiare

      Proiectul va consta în maximum 30 de zile de ateliere, de preferință in situ, pentru fiecare beneficiară în parte, la care vor participa funcționari guvernamentali și funcționari însărcinați cu eliberarea licențelor și cu aplicarea legii. În funcție de nevoile precise și de disponibilitatea experților din cadrul beneficiarelor și din statele membre UE, cele 30 de zile disponibile per total vor fi alocate într-un format care variază de la minimum două zile la maximum cinci zile.
      Know-how-ul va fi transmis de experți din cadrul administrațiilor naționale ale statelor membre (inclusiv foști funcționari), reprezentanți ai țărilor care s-au aliniat la Poziția comună 2008/944/PESC, reprezentanți ai sectorului privat și ai societății civile.
      Aceste ateliere de asistență individuală vor fi organizate în principal la cererea beneficiarelor. Acestea vizează abordarea unei chestiuni sau a unei nevoi specifice identificate de beneficiară, de exemplu în marja unui atelier regional sau în timpul desfășurării contactelor periodice cu experții UE și cu agenția de punere în aplicare.
      4.2.4.   Aplicarea listelor de control

      Agenția de punere în aplicare înființează un corp de experți tehnici în vederea aplicării listelor de control al exporturilor. Experții sunt selectați din cât mai multe state membre cu putință.
      Un volum de 100 de ore de lucru (pe baza onorariilor standard ale experților, prevăzut la punctul 5) va fi disponibil pentru a repartiza experților (în funcție de disponibilitatea acestora) cererile privind aplicarea listelor de control înaintate de autoritățile relevante din cadrul beneficiarelor. Agenția de punere în aplicare va crea un formular-tip pentru respectivele cereri, ținând cont de caracterul informal al evaluării și de aspectul confidențialității.
      4.2.5.   Evenimentul privind evaluarea finală

      Pentru a asigura o evaluare finală a activităților desfășurate în temeiul prezentei decizii, cu participarea comună a beneficiarelor și a statelor membre, se va organiza la Bruxelles un eveniment cu o durată de două zile, dacă este posibil imediat după o reuniune COARM.
      Vor fi invitați maximum doi reprezentanți (funcționari guvernamentali, funcționari însărcinați cu eliberarea licențelor și cu aplicarea legii) din fiecare beneficiară menționată la punctul 6.1.
      4.2.6.   Activități referitoare la deturnare

      Acest proiect se va desfășura sub forma a două ateliere pentru țările din Africa de Vest și din regiunea Sahel, precum și pentru China, după cum urmează:

                  —

                  un atelier inițial de „lansare” (kick-off) pe o durată de două zile, la care să participe maximum doi reprezentanți din cadrul beneficiarelor;

                  —

                  un atelier final pe o durată de două zile, la care să participe maximum trei reprezentanți din cadrul beneficiarelor.

            Atelierele ar trebui să aibă loc în țările din Africa de Vest și din regiunea Sahel.
      5.   ONORARIILE EXPERȚILOR
      Onorariile experților sunt puse la dispoziție pentru activitățile de la punctele 4.2.2-4.2.4. În ceea ce privește activitățile de la punctul 4.2.4, onorariile experților vor fi defalcate pe ore, în funcție de perioada reală (măsurată în ore) dedicată cererilor de identificare a mărfurilor. Se estimează o valoare maximă de 100 de onorarii pentru experți (800 de ore).
      6.   BENEFICIARE
      6.1.   Beneficiare ale activităților de la punctele 4.2.1-4.2.5

                  (i)

                  Europa de Sud-Est (Albania, Bosnia și Herțegovina, fosta Republică iugoslavă a Macedoniei, Muntenegru, Serbia și Kosovo*);

                  (ii)

                  țări mediteraneene din Africa de Nord din cadrul politicii europene de vecinătate (Algeria, Egipt, Libia, Maroc și Tunisia);

                  (iii)

                  țări din Europa de Est și din regiunea Caucazului din cadrul politicii europene de vecinătate (Armenia, Azerbaidjan, Belarus, Georgia, Republica Moldova și Ucraina).

            6.2.   Beneficiare ale activităților de la punctul 4.2.6

      Țările ECOWAS (Benin, Burkina Faso, Capul Verde, Côte d'Ivoire, Gambia, Ghana, Guineea, Guineea-Bissau, Liberia, Mali, Niger, Nigeria, Senegal, Sierra Leone, Togo); Mauritania, Camerun, Ciad, China.
      6.3.   Modificarea listei beneficiarelor

      Grupul de lucru COARM poate, la propunerea Înaltului Reprezentant, să decidă să modifice lista beneficiarilor pe baza unei justificări corespunzătoare.
      7.   REZULTATELE PROIECTULUI ȘI INDICATORI DE PUNERE ÎN APLICARE
      În afară de evenimentul privind evaluarea finală menționat la punctul 4.2.5, evaluarea rezultatelor proiectului va ține cont de următoarele:
      7.1.   Evaluarea individuală a beneficiarelor

      La finalizarea activităților, agenția de punere în aplicare furnizează SEAE și Comisiei un raport intermediar privind fiecare dintre beneficiarele menționate la punctul 6.1. Respectivul raport va fi întocmit în colaborare cu delegațiile UE și va trece în revistă activitățile care au avut loc pe durata prezentei decizii. Raportul va evalua totodată capacitățile beneficiarei dedicate controlului transferurilor de arme. În cazul în care beneficiara este parte la TCA, evaluarea va viza modul în care capacitățile existente permit punerea în aplicare a TCA.
      7.2.   Evaluarea impactului și indicatorii de punere în aplicare

      Impactul activităților prevăzute prin prezenta decizie ar trebui să fie evaluat din punct de vedere tehnic la finalizarea acestora pentru beneficiarele menționate la punctul 6.1. Evaluarea impactului va fi efectuată de către Înaltul Reprezentant, în cooperare cu COARM și, după caz, cu delegațiile UE vizate, precum și cu alte părți interesate relevante.
      În acest scop, vor fi utilizați următorii indicatori:

                  —

                  dacă există reglementări interne relevante în domeniul controlului transferului de arme și dacă/în ce măsură acestea sunt conforme cu Poziția comună 2008/944/PESC, printre altele, punerea în aplicare a criteriilor de evaluare, punerea în aplicare a Listei comune a Uniunii Europene cuprinzând produsele militare, raportare;

                  —

                  după caz, informații privind cazurile de aplicare a legii;

                  —

                  dacă beneficiarele au capacitatea de a raporta exporturile și/sau importurile de arme, luând în considerare, între altele, registrul ONU, raportarea anuală TCA, rapoartele naționale;

                  —

                  dacă beneficiara s-a aliniat oficial la Poziția comună 2008/944/PESC sau intenționează să o facă.

            Rapoartele individuale de evaluare menționate la punctul 7.1 ar trebui să se refere la respectivii indicatori de punere în aplicare, după caz.
      8.   PROMOVAREA UTILIZĂRII PORTALULUI WEB DE INFORMARE AL UE
      Portalul web prevăzut în Decizia 2012/711/PESC a fost dezvoltat ca resursă proprie a UE (https://export-control.jrc.ec.europa.eu). Acesta funcționează ca o platformă comună pentru toate programele de informare ale UE (produsele cu dublă utilizare, arme, TCA). Activitățile enumerate la punctele 4.2.1-4.2.5 sporesc gradul de sensibilizare cu privire la portalul web de informare al UE și promovează utilizarea acestuia. Participanții la activitățile de informare ar trebui să fie informați prin intermediul secțiunii private a portalului web care oferă acces permanent la resurse, documente și contacte. De asemenea, utilizarea portalului web ar trebui să fie promovată în rândul altor funcționari care nu au putut participa direct la activitățile de asistență și de informare.
      9.   VIZIBILITATEA UE
      Agenția de punere în aplicare ia toate măsurile adecvate pentru a aduce în atenția publicului faptul că Uniunea Europeană finanțează acțiunea. Astfel de măsuri vor fi puse în aplicare în conformitate cu manualul privind comunicarea și vizibilitatea pentru acțiunile externe ale UE, publicat de Comisia Europeană. Prin urmare, agenția va asigura vizibilitatea contribuției Uniunii printr-o strategie de marcă (branding) și publicitate adecvate, evidențiind rolul Uniunii și sensibilizând publicul cu privire la motivele deciziei, precum și cu privire la sprijinul acordat de Uniune pentru decizie și rezultatele acestui sprijin. Materialele produse în cadrul proiectului vor afișa în mod clar drapelul Uniunii, în conformitate cu orientările relevante ale Uniunii.
      Dat fiind faptul că gama și natura activităților planificate variază în mod semnificativ, se vor utiliza o serie de instrumente de promovare, printre care: mass-media tradiționale, site-uri web, platforme de comunicare socială, materiale informative și de promovare inclusiv grafică pe calculator, broșuri, buletine informative, comunicate de presă și altele, după caz. Publicațiile și evenimentele publice achiziționate în cadrul proiectului vor purta marca corespunzătoare.
      10.   DURATĂ
      Durata totală estimată a proiectelor va fi de 24 de luni.
      11.   RAPORTARE
      Agenția de punere în aplicare pregătește rapoarte trimestriale periodice, inclusiv după finalizarea fiecăreia dintre activități. Rapoartele se transmit către Înaltul Reprezentant în termen de șase săptămâni de la finalizarea activităților respective.
      12.   COSTUL TOTAL ESTIMAT AL PROIECTULUI ȘI CONTRIBUȚIA FINANCIARĂ A UNIUNII
      Costul total estimat al proiectului este de 1 110 000 EUR, cu co-finanțare din partea Germaniei. Costul total estimat al proiectului finanțat de UE este de 999 000 EUR.


title: 2011/681/: Decizia Consiliului din 10 octombrie 2011 de numire a unui membru irlandez în cadrul Comitetului Economic și Social European

text:
               14.10.2011

               RO

               Jurnalul Oficial al Uniunii Europene

               L 269/30

         DECIZIA CONSILIULUI
   din 10 octombrie 2011
   de numire a unui membru irlandez în cadrul Comitetului Economic și Social European
   (2011/681/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului irlandez,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului doamnnei Jillian VAN TURNHOUT,

         ADOPTĂ PREZENTA DECIZIE:
   Articolul 1
   Domnul Seamus BOLAND, Chief Executive Officer, Irish Rural Link se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Luxemburg, 10 octombrie 2011.

            Pentru Consiliu

            Președintele

         A. KRASZEWSKI

      (1)  JO L 251, 25.9.2010, p. 8.


title: 2013/238/UE: Decizia Consiliului din 21 mai 2013 de numire a patru membri britanici și a trei supleanți britanici în cadrul Comitetului Regiunilor

text:
               28.5.2013

               RO

               Jurnalul Oficial al Uniunii Europene

               L 141/42

         DECIZIA CONSILIULUI
   din 21 mai 2013
   de numire a patru membri britanici și a trei supleanți britanici în cadrul Comitetului Regiunilor
   (2013/238/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului britanic,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Patru locuri de membri în cadrul Comitetului Regiunilor au devenit vacante ca urmare a încheierii mandatelor doamnei Amanda BYRNE, doamnei Christine CHAPMAN, doamnei Flo CLUCAS și domnului Roger KNOX. Două locuri de supleanți în cadrul Comitetului Regiunilor au devenit vacante ca urmare a încheierii mandatelor domnului Peter MOORE și domnului Sandy PARK. Un loc de supleant va deveni vacant ca urmare a numirii doamnei Paula BAKER în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           domnul Mick ANTONIW, Member of the National Assembly for Wales;

                           —

                           doamna Paula BAKER, Councillor, Basingstoke and Deane Council;

                           —

                           domnul Anthony Gerard BUCHANAN, Councillor, East Renfrewshire Council;

                           —

                           doamna Dee SHARPE, Councillor, East Riding of Yorkshire Council;

                     și

               (b)

               în calitate de supleanți:

                           —

                           doamna Barbara GRANT, Councillor, East Renfrewshire Council;

                           —

                           domnul Stewart GOLTON, Councillor, Leeds Council;

                           —

                           doamna Margaret LISHMAN, Councillor, Burnley Council.

         Articolul 2
   Prezenta decizie intră în vigoare la data adoptării.

      Adoptată la Bruxelles, 21 mai 2013.

            Pentru Consiliu

            Președintele

         E. GILMORE

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia Consiliului din 28 februarie 2005 privind încheierea Acordului de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte

text:
Anunţ juridic important

|

32005D0269

Jurnalul Oficial L 084 , 02/04/2005 p. 0019 - 0020

		20050228Decizia Consiliuluidin 28 februarie 2005privind încheierea Acordului de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte(2005/269/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 310 coroborat cu articolul 300 alineatul (2) primul paragraf a doua teză și articolul 300 alineatul (3) al doilea paragraf,având în vedere propunerea Comisiei,având în vedere avizul conform al Parlamentului European [1],întrucât:(1) Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (denumit în continuare "Acordul de asociere") a fost semnat în numele Comunității la Bruxelles la 18 noiembrie 2002.(2) Este necesar ca Acordul de asociere să fie aprobat,DECIDE:Articolul 1(1) Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (denumit în continuare "Acordul de asociere"), împreună cu anexele și protocoalele adăugate la acesta și declarațiile făcute de Comunitate unilateral sau în comun cu cealaltă parte care sunt anexate la actul final, se aprobă în numele Comunității.(2) Textul Acordului de asociere, anexele, protocoalele și actul final se anexează la prezenta decizie [2].Articolul 2(1) Poziția care urmează să fie luată de Comunitate în cadrul Consiliului de Asociere și al Comitetului de Asociere instituite prin Acordul de asociere se adoptă de către Consiliu, la propunerea Comisiei, în conformitate cu dispozițiile corespunzătoare din tratat.(2) Un reprezentant al Consiliului prezidează Consiliul de Asociere și prezintă poziția Comunității. Un reprezentant al Comisiei prezidează Comitetul de Asociere și prezintă poziția Comunității.(3) Comunitatea este reprezentată de către Comisie în comitetele speciale instituite prin acord sau înființate de Consiliul de Asociere în conformitate cu articolul 7 din prezentul acord.Articolul 3(1) În sensul aplicării articolului 29 alineatul (2) din anexa V la Acordul de asociere, Comisia este autorizată, în conformitate cu procedura prevăzută la articolul 75 din Regulamentul (CE) nr. 1493/1999 [3], să adopte instrumentele necesare pentru modificarea acordului.(2) În sensul aplicării articolului 16 alineatul (2) din anexa VI la Acordul de asociere, Comisia este autorizată, în conformitate cu procedura prevăzută la articolul 15 din Regulamentul (CEE) nr. 1576/89 [4], să adopte instrumentele necesare pentru modificarea acordului.Articolul 4Președintele Consiliului procedează, în numele Comunității, la notificarea prevăzută la articolul 198 alineatul (1) din acord.Adoptată la Bruxelles, 28 februarie 2005.Pentru ConsiliuPreședinteleF. Boden[1] Aviz conform al Parlamentului European din 12 februarie 2003.[2] JO L 352, 30.12.2002, p. 3 și JO L 332, 19.12.2003, p. 64.[3] JO L 179, 14.7.1999, p. 1. Regulament, astfel cum a fost modificat ultima dată prin Regulamentul (CE) nr. 1795/2003 al Comisiei (JO L 262, 14.10.2003, p. 13).[4] JO L 160, 12.6.1989, p. 1. Regulament, astfel cum a fost modificat ultima dată prin Regulamentul (CE) nr. 1882/2003 al Parlamentului European și al Consiliului (JO L 284, 31.10,2003, p. 1).--------------------------------------------------